Museumssenteret i Hordaland

Museumssenteret i Hordaland (MUHO, tidligere navn: Museumssenteret i Salhus) er et konsolidert museum i Nordhordland og Bergen. 

Senteret er et resultat av konsolideringsprosessen i norsk museumsvesen. Utgangspunktet for etableringen var Salhus Tricotagefabrik fra 1859, som er et av de 10 prioriterte, nasjonale teknisk-industrielle kulturminnene som Riksantikvaren har gitt tilskudd til bevaring. Med denne fabrikken som utgangspunkt ble Norsk Trikotasjemuseum etablert; dette museet skiftet etter hvert navn til Tekstilindustrimuseet. Fabrikken befinner seg på industristedet Salhus i bydelen Åsane i Bergen kommune. I de gamle fabrikklokalene ble det også etablert felles magasiner og konserveringstjenester for museene i Hordaland, under navnet Bevaringstenestene.  

Det inngår også andre museer og fellestjenester i Museumssenteret i Hordaland. 

I 2007 fikk Museumssenteret i Salhus tildelt prisen som Årets museum.

Avdelinger 

 Tekstilindustrimuseet (tidligere navn: Norsk Trikotasjemuseum) – den historiske trikotasjefabrikken er utgangspunkt for dokumentasjon av vestlandsk tekstilindustrihistorie. I tilknytning til museet ligger Galleri Salhus, der det vises ny tekstilkunst
 Havråtunet – Norges best bevarte klyngetun
 Osterøy museum – et folkemuseum der det legges vekt på formidling av håndverkstradisjoner
 Lyngheisenteret – senteret dokumenterer og bevarer lyngheier gjennom å videreføre tradisjonell gårdsdrift; lyngheier er betegnelsen på det kulturlandskap som tidligere strakte seg langs Atlanterhavet fra Portugal til Lofoten
 Vestnorsk utvandringssenter – en samling bygninger opprinnelig reist av norske nybyggere på prærien i Nord-Dakota og Sør-Dakota i perioden 1860–1920
 Bevaringstenestene – fellestjenester for konservering, bevaring og magasinering av gjenstander for museene i Vestland fylke
 Kulturverntenesta i Nordhordland

Referanser

Eksterne lenker
 Bergen byleksikon på nett, om Museumssenteret i Hordaland Utgis av Bergen byarkiv. Besøkt 28.april 2021.

Museer i Vestland
Kulturminner i Vestland
Historisk næringsliv i Norge
Museer i Bergen